text:
Proceso di keho
Por acudi na seccion Meldpunt ora bo tin pregunta tocante cuido of ora bo kier entrega un notificacion of un keho tocante cuido medico na Aruba. Meldpunt IVA su obhetivo ta pa ta un punto di acceso unda clientenan por acudi cu pregunta, notificacionnan y/of kehonan tocante e calidad di cuido ricibi. Seccion Meldpunt ta informa y guia clientenan pa e proceso di tratamento di keho por bay na un manera profesional y eficiente. Ademas, e registracion di keho y notificacionnan den cuido via Meldpunt ta genera informacion importante pa monitoria tendencianan.
Seccion Meldpunt en principio no ta resolve keho, pero ta informa ciudadanonan di e pasonan cu nan por tuma. Conforme e Ordenansa Nacional Calidad di Cuido, e ta e responsabilidad di e dunado di cuido mes pa resolve kehonan. Pues, pa ley nan ta obliga di tin un maneho di keho y pa atende kehonan cu nan ta ricibi di nan pashent. Pa es motibo IVA ta conseha tur persona pa entrega un keho directamente cerca e dunado di cuido mes prome. Den e caso cu e dunado di cuido no a atende cu bo keho of cu bo no ta contento con e keho a wordo trata, por entrega un keho na IVA. Ademas, kehonan di e trabou di IVA mes (por ehempel con nos ta atende cliente, e manera di ehecuta un bishita di inspeccion, etc) tambe por wordo entrega na seccion Meldpunt.
Pregunta, notificacion y keho durante COVID-19
Durante COVID-19 notificacionnan y kehonan di pashent tocante cuido ta keda wordo atendi. E procedura ta diferente si. Pashentnan por entrega nan keho na e siguiente manera: online, telefonicamente of por escrito (email, whatsapp, via post). Si ta desea, por deposita un keho tambe por escrito den e brievenbus:
Informacion di contacto
Inspectie Volksgezondheid Aruba
Seccion Meldpunt IVA
Adres: Schotlandstraat 45, Oranjestad Aruba
Email: meldpunt@iva.aw
Telefon: +(297) 526 2166
Whatsapp: +297 593 6373
Fax: + (297) 588 2412
A base di e conversacion via telefon of e keho por escrito cu a wordo entrega, seccion Meldpunt ta dicidi si un cita via video call ta necesario pa mas informacion. Pues, durante e temporada aki di COVID-19 cu e cifranan di contagio ta halto, no ta posibel mas pa sinta cu e funcionario di keho personalmente y sin un cita. Ora ta trata un (probabel) calamidad, e notificacion lo wordo manda directamente pa e Inspector di Cuido di Salud (Inspecteur Gezondheidszorg).
Procedura di tratamento di un keho
E proceso di keho ta wordo splica akibou. Por fabor tene na cuenta cu e procedura aki lo por ta diferente pa motibo di COVID-19:
- Despues di e intake, e demandante ta wordo informa di tur e pasonan cu e por tuma. Si e demandante no a scirbi y entrega un carta di keho ainda, e funcionario di keho por mustra con pa haci esaki. E carta di keho aki hunto cu un carta di IVA lo wordo manda pa e dunado di cuido contra ken e keho a wordo entrega.
- E funcionario di keho ta manda un carta na e dunado di cuido cu e nomber y informacion di contacto di e demandante y e carta di keho. Ora cu e dunado di cuido ricibi e carta, e periodo den cual e keho mester wordo trata ta cuminsa cana. E dunado di cuido ta obliga pa ley pa trata e keho. IVA ta vigila e proceso di keho y si e keho ta wordo trata dentro e periodo rekeri.
- Conforme e Ordenansa Nacional Calidad di Cuido, e cliente mester ricibi un contesta di e dunado di cuido dentro di 6 siman. Si acaso e dunado di cuido mester mas tempo pa atende cu e keho pa motibonan imprevisto, e periodo por wordo extendi cu 4 siman. Den e caso aki, e dunado di cuido mester notifica e demandante por escrito. En total, e periodo pa trata e keho por dura un maximo di 10 siman.
- E dunado di cuido mester informa e funcionario di keho ora e keho a wordo trata y y con esaki a wordo haci. Banda di esaki, e demandante por informa e funcionario di keho tambe ora cu e ricibi un reacion di e dunado di cuido. Ora e demandante ta satisfecho con e keho a wordo trata, e keho ta wordo cera na e IVA y e dunado di cuido.
Pa yuda cu e proceso di entrega un keho, IVA ta duna ehempel di un carta di keho den Hulandes, Papiamento y Spaño cu por download akibou:
Notificacion anonimo
Ta posibel pa entrega un keho anonimo tambe via telefon. Den e caso aki, nos lo registra bo keho como un notificacion general sin informacion personal. E unico informacion cu nos lo registra ta e nomber di e dunado di cuido of instancia di cuido di cual e keho ta. E informacion aki lo wordo uza pa monitoria tendencianan. A base di e tendencianan aki, IVA ta scohe e areanan di vigilancia pa e aña(nan) siguiente.
Documento 'Het Meldpunt IVA'
Informacion detaya tocante e procedura di keho por haya akinan den e documento: 'Het Meldpunt IVA: klachtenprocedure voor burgers'.


c: text/html

text:
ORANJESTAD – Diahuebs mainta minister di Turismo y Salud Publico, sr. Dangui Oduber, a duna inicio na e programa di “Kwaliteitsinstituutzorg” cu diferente stakeholders den e ramo di salubridad. E dia aki ta sumamente importante, mirando cu hunto cu tur stakeholders’ den salubridad, lo bay tuma decisionan importante riba e eficiencia y e efectividad di e calidad di cuido na Aruba. E instituto aki ta parti di e trayectoria di e “Landspakket Zorg”, conoci como F3. Manera ta conoci, desde mei di aña 2020 a haci diferente palabracionnan cu Gobierno di Hulanda riba e parti di cuido na Aruba. Esaki ta relaciona cu e fiansa cu Aruba a ricibi for di Hulanda durante pandemia.
E meta di e instituto aki ta pa mehora e calidad di cuido na Aruba, pero tambe pa ofrece mas eficiencia y resultado pa tur ciudadano. E instituto aki ta un instituto na prome lugar, di control di calidad di cuido, pero tambe cu e meta pa mehora coordinacion, comunicacion y acuerdonan pa locual ta trata cuido medico. Ta importante pa enfatisa cu e esaki lo wordo hasi den cooperacion cu tur e paisnan den Reino, pa asina por tin igualdad y nivel di calidad den e sector di salubridad simultaneamente pa tur pais den Reino Hulandes.
E instituto aki lo tin diferente obhetivo, entre otro e supervision di e mercadonan di salud como tambe cualkier desaroyo nobo (ZiN/Nza). Tambe lo focus riba e regulacion di diferente tarifa y e resultadonan di e regulacionan aki. Un otro tarea cu lo cay bou di e instituto aki ta pa monitorea e ehecucion di LAZV, LABIG como tambe Art.3 di Landsverordening verzorgingshuizen. Den cuadro cu e pandemia y e fiansa cu Aruba a haña for di Hulanda, tin hopi decisionan dificil cu lo mester wordo tuma pa locual ta trata e recorte den sector di cuido. E instituto aki lo yuda guia e decisionan aki abase di diferente experto cu experiencia den e areanan aki.
E meta ta pa Aruba yega na un cuido mas eficiente, mas efectivo y naturalmente mucho mas sostenibel. Minister Dangui Oduber ta gradici tur stakeholder cu a hasi e logro aki possibel na Aruba, pero tambe na tur pais cu ta forma parti di Reino Hulandes. E mandatario su meta ta pa “E dia di awe ta uno fructifero yena cu exito, pa nos yega na e metanan nos dilanti, y hunto logra progresa y mehora e servicio y cuido pa tur nos ciudadanonan na pais Aruba”.

robotstxt: allowed

filter: keep


text:
Escudo di Aruba
- E articulo aki ta uza ortografia di Papiamento. Lo aprecia si por mantene e articulo aki na estilo di Papiamento.
E escudo di Aruba ta e escudo oficial di Aruba. E escudo a keda estableci na aña 1955 y ta legalmente reconoci como un di e simbolonan nacional Arubano.[1]
Historia[editá | editá fuente]
Colegio ehecutivo di Aruba (hulandes: bestuurscollege) ta anuncia den corant di 27 di maart 1953 un concurso pa yega na un escudo pa teritorio insular di Aruba. E Colegio tabata kier mira un expresion di e autonomia di e isla, despues di e decentralisacion politico di Antias Hulandes conforme e "Eilandenregeling Nederlandse Antillen" (ERNA) na 1954. Di e seis islanan Antiano Aruba tabata esun prome pa uza un escudo. Ni Antias Hulandes mes tabatin escudo.[2] Di e binti concursante ta elegi e diseño di W.J.D. Posthumus, diseñador y experto heraldico di ‘Atelier voor Heraldische Kunsten” di Amsterdam, Hulanda.[3] Pa refleha e identidad Arubano mihor gobierno di Aruba a trece dos cambio den e diseño original.[4] Na 1991 a fiha e reglanan di e diseño y uzo di e escudo den ley.[5]
Descripcion[editá | editá fuente]
E escudo ta consisti di siete elementonan principal.[1]
- Riba e escudo ta sinta e leon cora cu ta simbolisa forsa y generosidad. E leon ta simbolisa alabes e laso cu Reino Hulandes.
- E ramanan di laurel parti abou di e escudo t’e simbolo di paz y amistad.
- Un cruz blanco mey-mey di e escudo ta dividi esaki den cuater compartimento. E cruz, desde siglo diesun e simbolo di cristianismo, ta representa devocion y fe.
- E prome compartimento robes ariba ta mustra e mata di aloë (aloë vera) contra un fondo blauw. E mata di aloë ta simbolisa e industria di aloë, e prome fuente di ingreso di Aruba.[6]
- E di dos compartimento drechi ariba ta ilustra e sero di Hooiberg. Esaki ta simbolisa e isla cu ta halsa for di lama. E color berde t’e color di e alegria cu ta wordo sinti desde Aruba su autodeterminacion y e liñanan manera ola ta simbolisa e lama.
- E di tres compartimento robes abou ta mustra dunamento di man na color cora contra un fondo color oro. E dunamento di man aki ta simbolisa e lasonan di amistad entre e pueblo Arubano y otro nacion, riba tereno politico, economico y cultural. E color cora ta nifica nos caracter generoso, nos simplesa y balor di trabou pa reforsa e lasonan aki.
- E di cuater compartimento drechi abou ta mustra un wiel contra un fondo color cora. E wiel ta simbolisa un timon cu ta duna guia na nos industria, cu t’e fuente di bida mas importante di e isla.
Mira tambe[editá | editá fuente]


text:
ORANJESTAD,Aruba
Parlamentario Alan Howell a habri e aña aki un biaha mas reconociendo e talentonan di pariba di brug pa medio di Uptown Awards.
E aña aki a pasa bishita di sorpresa algun di e miho atleta y artistanan di aña 2019 di pariba di brug. E parlamentario ta bisa cu ta importante pa realisa e tipo di reconocementonan aki ya cu “reconoce y apoya nos talentonan awo ta contribui pa nan logra nan soño mañan”
Howell ta splica cu esaki ta di 5 aña cu Uptown Awards ta reconoce “nos Outstanding Uptown Athletes and Artists of the year” y ta manda felicitacion pa cada un di nan y remarcando cu ta hopi orguyoso di cada un di nan. Tambe el a manda pabien pa e mayornan y famianan cu ta apoya e hobennan aki ‘all out’! “May God bless you all”.
E hobennan reconoci e aña aki ta Rasheed Lowe, Jonathan Busby, Rayshaun Murray, Thair Thode, Shadira Croes, Junaron Cannegieter, Tyson Boasman, Christopher Eubanks, Melanio Albertus, Keith Hooker, Zyon Angela, David y Daniel Jones, Albert Francis (Killer), Bryan Croes, Juan Ramada, Kedan Hooker y Keshawn Rombley. “Masha pabien na boso tur”.


text:
Dediká na Ced Ride... 'Nos a biba, kompai'.
Danki pa bo amor, mi yave. M’a dunabo tur loke mi tabata por i tin. M’a dunabo ku kurason habrí… ku alma sinsero.
Danki pa bo amor, mi yave. Dos alma bunita ku mester a topa otro pa konektá asina divino. Pa biba… pa kompartí. Den promé tabata djis un amistat… Pero ku tempu m’a komprondé proposito i biba divinidat den bo presensia.
Ki ora ku b’a yama, m’a sali pa sirbi bo. Ki ora ku b’a pidi, m’a yega pa kumpli. M’a dunabo tur loke mi tabata por i tin. M’a dunabo te na último… Ku e mesun alma habrí, e mesun amor sinsero… Ta lus a atraé lus. Ta lus a keda atraé lus... no opstante di tempu o distansia. Pasó Dios su proposito tin forsa... i nos a bib'é.
Nos a kana mondi i nos a mira hopi mardugá… Kome aros afrikano den festival na Bèlgika. Nos sintá den balkon te habri mainta, pa mi alma por a kolektá tantu historia i hazaña.
B’a priñami ku e amor profundo ei ku bo tin p’é pida baranka ‘ki. B’a siñami balor di mi eksistensia… Poder i presensia di nos antepasadonan.
No ta tur hende lo komprondé un konekshon divino. Nos tribi di bib’é, kompai… i kolektá asina tantu eskperiensia bunita. Nos a kòrda i hari…
Bebe ròm i selebrá… pasó nos a kolektá momentunan divino. Nos a skucha alma… i tribi di kana segun Dios a guia. M’a kana den presensia serkano di un Spiritu Grandi. M’a kana den un proposito ku Dios mes a destiná. M'a esksperensia dj'aserka... i manera mi tabata por i sa... M'a kuida i alimentá bo lus sin igual.
P’esei awe mi tin un pas.
Pero no opstante dj'esei... lo mi sinti bo falta, mi bròder. Sintá den bo balkon algun siman pasá, ata nos ta hari atrobe. M’a yega bo kas atardi den un pal’í awa. Nos a habri ku otro atrobe… mané kustumber. Almanan sunú ku intenshon sinsero. Pa simplemente kompartí... Pa simplemente biba i kolektá... Nos a papia di polítika, nos a papiá di muhé, nos a papia di bida. Nos a kompartí… un último seshon nos dos so den veranda ei. I atrobe b'a konfiami mas historia ku mi'n tabata sa. Pasó bo ta'tin asina tantu pa duna i kompartí. Konosementu, sabiduria, amor... Pero ya m’a sinti e dia ei ku bo tabata un poko kansá. I tòg, kasi bo’n ta ke pa mi bai… B’a kue un forsa… lanta fo’i bo stul di zoya pa bo kana bin mi tras… Pa bo bisami… segun mi ta bai... 'Kompai.. nos tin ku topa atrobe… pasó m’a haña un ivitashon pa bai Cuba aki’…
Ki ora ku nos a topa ta’tin lus. I no opstante di tantu energia ajeno, ku no por a komprondé nos konekshon. Nada no por a para e forsa divino di Dios su proposito. Nada no por a stroba nos almanan di konektá, sinti, biba i kolektá.
Nos a biba. Nos a biba mes, kompayo.
Mi ta hari, mi ta yora. Mi so ta kòrda… Kon dushi bo por a kushina pa ami i otronan kome. Kuantu sekretonan profundo b’a konfiami. B’a pidimi warda e tesoronan mas balioso di bo kolekshon. Nos último brasa… 2 di yüli 2021 Mané semper ora nos topa… E brasa di nos kurasonnan pegá na otro.
B’a yamami ku bo alma… M’a sinti bo energia… M’a skucha mi alma i m’a sigui segun Dios a guia. M’a kumpli ku bo deseo atrobe. M’a bisti na kòrá, pa mi selebrá bo. Pa mi selebrá bo… un último biahá ku bo wowonan habri i bibu. Ku bo opinion skèrpi… i bo orguyo fuerte. Te na último. Bo ta ken bo ta... genuino.
B’a ser’é bunita, kompai. Mané abo so por. Broma awo’… :-)
B’a yamami ku bo alma. Pa bo gradisí pa tur loke nos a kompartí. E gratitut ta mutuo. E pida aki di nos proposito ta kompletá.
Mi no ta yama ayó. Lo b’a bisami me'un ko’. Brasa!
[di Morgan pa Ced - 140721]


text:
KRALENDIJK- Te ainda no ta parse ku ta logrando pa frena e último ola di Covid-19 na Boneiru.
Aunke e kantidat di kasonan total aktivo di Covid a baha bèk for di loke e tabata ta algu dia atras, kada dia tòg tin hopi kaso nobo. Pa djaluna esaki no a resultá diferente, ku un kantidat di 22 kaso nobo, di hende ku a pasa tèst den wikent.
Gobièrnu tur dia ta skibiendo den su relato pa prensa ku ’tin bon bista riba e fuente’, pero apesar di esaki no ta logrando di frena e kantidat di kontagio nobo riba base diario.
Manera AworBonaire a skibi den su artíkulo ayera, mientrastante Boneiru ta e isla ku e grado mas haltu di kontagio, kontá pa 100.000 persona di tur e islanan di pasado Antia hulandes i Aruba.
Un bon notisia sinembargo ta e echo ku e kantidat di persona interná den hospital pa motibu di Corona a baha di 5 bai 4 persona.


text:
Den conferencia di prensa diahuebs ultimo Minister Maduro a informa cu den aña 2021 Gobierno ta keda brinda yudansa pa sigura e sosten social y sosten na economia di nos Pais den e momentonan aki di e crisis cu e pandemia di COVID19 ta hinca nos Pais aden.
E mandatario a indica cu a presupuesta 96 miyon florin pa sosten social pa sigura pagonan di SVB y servicio di AZV. Banda di esaki Gobierno ta reserva 362 miyon florin pa sosten na economia den forma di FASE, Sosten Financiero pa Empresa Chikito y Mediano cada kwartaal (MKB) y Subsidio di Salario.
E crisis economico cu COVID19 ta hinca mundo y Aruba aden no a pasa ainda. Gobierno ta trahando pa brinda alivio y pa reactiva economia di nos Pais cu e fiansanan cu Aruba ta hayando di Hulanda.
E mandatario di finansa y economia ta splica cu un gran parti di e placa cu Aruba ta fia di Hulanda ta bay pa sigura cu e fondonan SVB y AZV por keda funciona debidamente durante e situacion di crisis, y tambe pa sigura cu e economia di Aruba por wanta e crisis nunca antes bisto aki na nos Pais.
Aruba su economia ta depende di turismo y tanten cu nan no yega bek Aruba, e situacion economico ta keda hopi debil mes. Pa aña 2021 ta premira un mehoracion den turismo, pero esaki no ta bay ta suficiente pa lora Aruba su economia manera custumber y pesey Gobierno ta percura pa den 2021 tambe sigui brinda e sosten necesario na economia di nos Pais den forma di FASE, Sosten Financiero di kwartaal y Subsidio di Salario.


text:
Komunikado
Delegashon SER Kòrsou ta tuma inisiativa pa reaktivá ret CESALC
Abidjan, Kosta di Marfil, 8 di mart 2018. Durante un ‘lunch meeting’ ku e delegashon tékniko di Konseho Sosial Ekonómiko (SER) di Kòrsou, ku awe ta asistiendo na e reunion anual di direktiva di e Asosiashon Internashonal di Konsehonan Sosial-Ekonómiko i Institushonnan Similar (AICESIS) na Abidjan, kapital di Kosta di Marfil, tabatin ku nan koleganan di Brasil, Repúblika Dominikana i Spaña, a bini pa dilanti e nesesidat agudo pa riba término korto inisiá un proseso pa reaktivá e ret CESALC (Consejos Económicos Sociales de América Latina y del Caribe).
E ret aki, na kua ta partisipá ‘SER’-nan nashonal di region, pa algun aña kaba no ta aktivo pa diferente motibu, di kua esnan mas importante ta falta di fondonan, instabilidat polítiko i ekonómiko den algun pais (p.e. Brasil, Guatemala i Honduras) i tambe falta di liderazgo.
Kòrsou, Brasil i Repúblika Dominikana, ku ta representando region komo miembronan di direktiva di AICESIS na e pais Afrikano, a deliberá riba inisiativa di Kòrsou riba futuro di CESALC i a haña otro riba e nesesidat pa reaktivá e ret aki i amplia CESALC ku konsehonan sosial ekonómiko den region ku ta operá riba nivel regional/munisipal manera e ‘SER-nan’ di Jalisco, Mexico i Buenos Aires, Argentina.
E delegashon di Spaña, ku tambe tabata presente na e meeting, a duna splikashon amplio riba e programa Interkonekta, ku den kuadro di e plataforma Ibero-Amerikana ta finansiá inisiativanan pa fomentá tripartitismo, diálogo sosial i lantamentu di plataformanan i/o mekanismonan konsultativo den paisnan di habla hispana den Latino Amérika i den Karibe.
Spaña a komprometé su mes pa den kuadro di e programa Interkonekta duna atenshon debido na e aspirashon pa reaktivá e ret CESALC.
SER Hulanda, ku tambe a djòin e grupo durante di e enkuentro, ta pará simpátiko pa ku e inisiativa aki.
Riba e foto e delegashonnan durante nan enkuentro. Di robes pa drechi: SER Kòrsou (Raul Henriquez i Miloushka Sboui-Racamy), SER Brasil (Gustavo Ramos), SER Repúblika Dominikana (Iraima Capriles), SER Spaña (Juan Moscoso del Prado Hernández i Luis Sauto) i SER Hulanda (Véronique Timmerhuis).


text:
22 Sep Dia Mundial di Alzheimer
En konekshon ku Dia Mundial di Alzheimer tabatin un seminario grátis tokante Alzheimer riba dia 21 di sèptèmber na World Trade Center Curaçao. Durante e seminario diferente orador a duna informashon sientífiko i tepnan práktiko pa prevení demensia. Dos kuidadó di personanan ku demensia tambe a konta kon nan ta eksperensiá Alzheimer den nan bida diario.
E seminario aki tabata organisá dor di Stichting Wit Gele Kruis voor Thuiszorg “Prinses Margriet”, Stichting Birgen di Rosario i Stichting Alzheimer Curaçao, kual a firma un akuerdo di kolaborashon pa oumentá konsientisashon i prevenshon di demensia na final di e seminario. Haydée Clementina, presidente di Stichting Alzheimer Curaçao, a entregá dos ehemplar di World Alzheimer Report 2018 na Minister Hensley Koeiman (SOAW), ya e por entregá un ehemplar na Minister Suzy Camelia-Römer (GMN), ku no por ta presente debí na otro kompromiso. E rapòrt aki ta publiká dor di Alzheimer’s Disease International (ADI) i ta konsistí di resultadonan di diferente investigashon tokante demensia. Den e rapòrt ADI ta hasi un yamada na tur gobièrnu pa invertí mas fondo pa por hasi investigashon sientífikotokante demensia.
E tema di e seminario tabata “kada tres sekònde”, pa pone énfasis ku kada tres sekònde un persona mas ta desaroyá e malesa di demensia. Haydée Clementina di Stichting Alzheimer Curaçao a duna tepnan práktiko pa prevení demensia.Drs. Rachidah Griffith, ku ta traha komo internista i “endocrinoloog” na Sint Elisabeth Hospitaal (SEHOS), a duna informashon sientífiko tokante e relashon entre diabétes i Alzheimer. Den pousa bishitanten por a haña informashon di e tres fundashon i Music Therapy Center Curaçao, i mientras tantu disfrutá di muzik presentá pa Music Therapy Center Curaçao en kolaborashon ku Capriles Kliniek i SEHOS.
Diferente emoshon di kompashon i tristesa a resaltá den públiko ora Carin Clement i Jadira Bislick a splika kon nan ta eksperensiá Alzheimer den nan bida diario. Tur dos damas ta kuidadónan di famia ku tin demensia. E frustashon pa e persona ku demensia i su famia, e buskamentu pa informashon i guia, i e amor inkondishonal tabata tópikonan ku a bini dilanti. Carin Mercera Clement tambe a konta di su historia komo un hende ku a wòrdu diagnotisá resientemente ku demensia i apesar di esei tambe tin otro malesa. Marjon Halmeyer-Roos, fundadó di Music Therapy Curaçao, a klousurá e anochi ku informashon di terapia di muzik pa personanan ku demensia.


text:
Gerick Croes (MEP) Gabinete Eman ta cabando cu e salud di pueblo y ainda kier implementa eigenbijdrage!Posted: July 16, 2015 in Johnny Habibe
Oranjestad-Ta di lamenta cu mal maneho financiero ta afectando tur cos di nos pueblo hasta su salubridad. Semper cu tin un aumento y den e caso specifico aki di BAZV Gabinete Eman y Fraccion di AVP ta defende aumento y hustifike pasobra segun nan e ta pa garantisa salubridad pa nos hendenan. Loke nan no gusta papia di dje ta e diferente medidanan cu poco poco ta bai caba cu e salud di un pueblo.
Pa cuminsa gobierno a laga AZV cuminsa tuma medida hopi trempan caba y na un manera hopi scondi. AZV a downgrade e tiponan di remedi cu aseguradonan tin custumber di dje na remedinan generico. No ta un pero varios persona ta expresando cu nan curpa no ta tur ora ta bai cu e cambionan di remedinan aki y ta bira juist malo enbes di mehora.
Realidad ta cu Gabinete Eman a subi prima di AZV cu 2% na 2011 y a subi BAZV cu 2% ( dec 2014 y juli 2015) . Pa corona e obra pacientnan ta haya sopresa ora di bai botica cu nan mester paga pa remedi! Pesei e ta incomprendibel cu Minister di Salubridad ainda kier papia di cobra extra pa cierto servicio medico of medicamento! Acaso Gabinete Eman no ta castigando pueblo cu suficiente medida caba? Den e comunicado no tawatin claridad di kiko segun e mandatario ta cai bou “eigen bijdrage”. Ta motibo suficiente pa splica pueblo ta kiko mas bo ta bai saca for di dje! 3 florin pa cada remedi receta? 50 florin pa huisartsenpost? Of 159 florin na eerste hulp? Cual remedi lo no wordo segura/ cubri mas pa AZV?
Hecho ta cu si corta den cierto remedi e lo afecta salud di hende. Si bo cobra pa medicamento bo ta hasi placa un barera pa e cuidadano por recupera su salud. Minister den su declaracion a bisa cu lo bai pone prijs riba cada remedi pa pueblo ta mas conciente di cuanto e ta gasta. Loke si e no elabora riba dje ta cuanto ta e biahanan cu ta retene miles di florin na prima di AZV y paga delaster un aumento di BAZV pa despues tende cu bo mes mester cubri bo remedinan of paga contribucion extra! A para bira cu tur ora Gabinete Eman kier saca di pueblo mientras no ta hasiendo e ehercicionan necesario pa baha gastonan otro caminda. Un cos ta sigur e pensamento y accion riba eigenbijdrage aki ta un acto burdugo!


text:
Preguntanan na Gobiernu
Den kuadro di e derechi di duna i risibí informashon di kual kada miembro di Parlamento individualmente tin, parlamentarionan ta disponé
di e derechi pa hasi pregunta. Tur miembro di Parlamento tin derechi pa hasi pregunta di kual Gobièrnu ta obligá di kontestá verbal òf por
eskrito denter di un término rasonabel. Por hasi eksepshon solamente den kaso ku e dunamentu di informashon ta violá e interes general
di Pais òf di Reino. E preguntanan por ta basá riba práktikamente kualke tópiko i mester wòrdu mandá pa medio di Presidente di Parlamento
na e minister(nan) konserní.
Dia 20 di ougùstùs 2013 Parlamento a yega na un akuerdo ku Gobièrnu den un protokòl den kua ta duna realisashon práktiko na e derechi
pa hasi pregunta aki.


text:
ORANJESTAD,Aruba
ExPromer Minister y Lider di e partido mas grandi na Aruba AVP, mr Mike Eman den su refleccion riba e situacion alarmante cu mundo y Aruba ta den pa motibo di e corona virus, a exprersa tambe su perspectiva y preocupacion pa e impacto economico cu esaki ta bay tin riba comunidad y Aruba.
Decisionnan tuma dor di aeroliƱa y cruceronan y mirando e cifranan economico di pais Aruba, esaki sin duda ta bay ta devastador pa nos hendenan y nos isla. “Mi a mira ayera e prome y di dos kwartaal di aƱa pasa y esaki ta mustra cu na maart 2019 nos tabatin 180 mil turista na luna di maart, na april 150 mil y na mei cifranan similar. Den tres luna nos ta yega na alrededor di 480 mil turista y e aƱa aki nos ta coriendo riesgo di lo no tin e turistanan aki na Aruba. E cifranan aki ta representa un biyon florin di economia di pais Aruba.
E un biyon florin aki ta entre otro e salarionan di tata y mama di famia cu ta traha den hotelnan y den otro partinan di e sector turistico,tiendanan, taxista, waiternan den restaurantnan y tur otro compania cu directamente of indirectamente ta acopla na turismo.
“Aruba ta para un bes mas na un cruzada nacional. Un momento di reto sumamente grandi. E ta bay exigi e miho talentonan, e miho capacidad y boluntad di nos hendenan pa nos por supera tanto e reto di salud como e reto economico cu ta bay pisa den hogar di tur nos hendenanā.
āNos ta teme pa e trabou di nos hendenan, nos ta teme pa nan entrada, nan salud y nan porvenir. Awe, riba nos Dia Nacional nos tin cu hinca rudia cu cara na shelo pa cu nos fe pidi nos Creador pa un bes mas duna e isla chikito aki e conocemento y fervor pa supera e reto grandi aki den podise su momento di mas crucial.”
Eman a splica cu si e momento di e lucha pa nos Status Aparte a trece nos hunto pa un causa comun y si e momento pa supera e retonan di ciere di e refineria na 85/86 a trece dilanti e miho talentonan, e miho capacidad intelectual y visionario di nos hendenan, si na momento di e crisis di 2007/2008 hunto cu un bes mas ciere di e refineria na 2009, hendenan capaz a delinea un caminda di salida pa Aruba. Gobierno a inverti cu hopi projecto pa pone nos economia bek riba pia y crea cuponan di trabao y na e mes momento a inverti den recupera e poder di compra di nos hendenan. E mesun capacidad aki lo mester tin pa nos supera e crisis aki tambe. Cu un plan integral cu respaldo nacional, nos por rescata Aruba for di e situacion aki tambe.
“E reto aki ta rekeri e miho di e curazon di nos tur. Kitando un banda tur e diferencianan politico y poniendo Aruba central den nos curazon, poniendo e bienestar di cada ciudadano central y poniendo hunto tur nos conocimento y capacidad pa supera un di e retonan mas grandi cu Aruba a yega di conoce y un di e inkietudadnan pa loke ta salud di nos hendenan cu mas temor a crea den nos sociedad.”
Eman a finalisa bisando cu para na e monumento unda nomber di e tatanan di nos pais ta graba, nos ta comparti cu Aruba henter e amor cu nos tin pa e patria aki y a yama danki na tur cu a sirbi Aruba den pasado. “Ban tuma nota di tur e consehonan cu nos ta haya pa proteha salud di nos hendenan. E distancia social ta algo fysico, pero e sercania di otro den nos curazon mester pone nos hunto supera e crisis aki.Ā Eman ta gradici tur esnan na āfrontlineā den e cuido di nos salud y ta haci un yamada nacional pa e retonan social-economico nos dilanti tambe.


text:
Diasabra ultimo, dia 14 di oktober, e team di Aruba Certification Program (ACP) a inicia un sesion di investigacion cortico pa analisa e tema di conta storia. Por menciona cu ‘storytelling’ ta un aspecto di gran importancia, ora ta trata di e futuro di turismo. Esaki basa riba informacion corecto y consistente. Conta un storia personal of di un pais, manera Aruba, ta importante pa motibo cu netamente e storia unico y authentico ta locual ta distingui Aruba di e otro Islanan den e region. E bishitante awendia kier sa kico ta e diferencia entre Aruba y por ehempel Bahamas. E bishitante no ta busca solamente un experiencia authentico, pero e ta busca tambe un conexion mas personal. Un conexion positivo y honesto. Pa es motibo aki e team di ACP a bishita señora Rosemarie Martha y señor Ronald Martha pa conoce nan storia relaciona cu preparacion di sopi di cadushi mas di cerca. Señora Martha ta mayornan di colega di ACP, Susana.
Sopi di cadushi ta un plato fuertemente conecta cu e herencia den region Caribense. Señora Martha ta splica cu tin un diferencia den con ta prepara e sopi na Aruba compara cu na Corsow. Sra. Martha a splica tambe cu sopi di cadushi ta sumamente saludabel y bon pa hende cu tin falta di hero. Dependiendo di e recurso di un persona, por agrega cuminda di lama y carnisa na e sopi of simplemente sardin di bleki y te asta e cadushi so.
E team di ACP a keda sumamente impresiona pa mira e cononcemente di e dos personanan aki ora ta trata di nos herencia. Ta importante pa remarca cu practicamente cada persona na Aruba ta depende directamente of indirectamente di e sector turistico. Apesar cu por tin reto relaciona cu sostenibilidad por remarca cu e sector aki tambe ta moviendo den direccion di un turismo balansa y cu respect pa medio ambiente y e herencia di e pais. Pa es motibo organisacionnan of companian interesa den duna tanto informacion corecto y consistente di Aruba como tambe servicio excelente por acudi na ACP. Un danki grandi ta bay na señora y señor Martha cu a habri porta di nan cas pa e team di ACP.
Pa esnan cu ta interesa den e siguiente tanda di ACP pa aña 2018 por jama libremente na 280-2924 of bishita www.acp.com y Facebook: Aruba Certification Program


text:
PORT-OF-SPAIN- Despues di un ousensia di kasi 20 aña, djasabra awor KLM ta reanundá su buelonan pa aeropuerto Piarco di Trinidad. E buelonan ta bai wòrdu ehekutá tres biaha pa siman, den kombinashon ku Barbados.
Minister di turismo di Trinidad & Tobago, Radall Mitchell, ta bisa di ta hopi kontentu ku e buelonan di KLM. “Esaki ta trese masha hopi oportunidat pa nos, no solamente ku turismo for di Europa, pero tambe otro paisnan kresiente”, asina Mitchell a bisa.
Zomercarnaval
Mitchell a mustra tambe riba a Zomercarnaval na Rotterdam. “ Manera boso sa Trinidad ta konosí pa su karnaval. Ku e buelonan aki, ta bira faktibel ku nos hendenan kreativo bai Rotterdam pa nan tambe partisipá.
Mitchel ta bisa ku e buelonan di KLM ta mustra ku tin interes den e lokual Trinidad i Tobago por ofresé na turista. “Nos tin un kultura vibrante, pero banda di esei nos ta ofresé tambe solo i playa”.


text:
DEN HAAG- Su Altesa Real, prinsès Beatrix a tèst positivo pa e virus di Corona. Esaki fuentenan oficial rondó di kas Real a komuniká djasabra.
E prinsès, después di a regresá for di su biahe na Kòrsou tabata sinti síntoma leve di un fèrkout. Un tèst di Corona a konfirmá ku e prinsès a pega ku Covid-19.
Después di a tèst positivo, e prinsès a bai den isolashon, segun e reglanan pa hende ku ta tèst positivo. Tambe a informá tur hende ku tabata tin kontakto djaserka ku e anterior Reina.
Bakuná
Informashon ta mustra ku e prinsès, ku ya tin 83 aña di edat tabata dòbel bakuná e tambe a risibí e asina yama búster.


text:
Chauffeur di Autobus Ronald Sint Jago:
Entrante juli crisisheffing 2.5% riba BBO y BAZV lo bira acumulativo un total di seis porciento (6%). E cambio aki lo por afecta entre otro esnan cu tin cu tuma transporte publico.
En berdad Aruba ta chikito y por bisa cu tur luga ta banda di otro pero ora no tin auto pa facilita esaki mester busca medio di transportacion sea autobus of Arubus pa por yega na unda mester.
Den e proceso di ley nobo di introduci e crisisheffing a pone cu e personanan cu ta haci uzo di diferente medio di transporte a cuminsa keha. “Mi ta gana poco mas cu salario minimo, mi tin cu paga huur, cuminda, awa cu coriente. Tur cos ta bay subi anto awo cu mi transport cu mi tin cu coy autobus tambe, no por”, un señora a comparti cu Bon Dia.
E medida pa hisa efectivamente e porcentahe cu consumido ta haya riba nan cobransa hunto cu BBO y BAZV no lo ta permanente, gobierno a aclara. Toch e lo tin efecto pa esnan cu tin un entrada menos satisfactorio. “Locual nos ta pidi di comunidad no ta facil, pero no tin otro forma”, asina prome minister a expresa riba dia di anuncio cu lo bin e crisisheffing.
“Si e chauffeur hisa nan prijs di bus chikito of cualkier medio di transporte legal e ora ey mas hende lo cuminsa busca modo ilegal. No ta tur ora cos ta dificil anto tin cu paga manera normal pero ora cuminsa bira preta mester busca un solucion. E solucion cu ta sali nos mas economico”, un ciudadano a remarca.
Mayoria a comparti e mesun comentario cu actitud disgusta pa motibo cu situacion lo bira piyo pa nan. Pa motibo esaki, nan a bisa cu nan lo mester busca e forma ilegal sea esun cu nan ta yama taxi pirata. E medida aki tampoco no ta cumbini e chauffeurnan di autobus. Nan tambe mester di placa pa biba.
Ronald Sint Jago, chauffeur di autobus a duna su comentario tocante e introduccion di e impuesto nobo aki. “Si sigui asina anto subi nos ta haya no mes obliga di subi nos prijs nan mas halto. Hopi hende humilde ta reclama. Mama dia famia ta yega cu tin tres yiu anto ta gana salario minimo.”
“Hopi ta depende di transporte publico, no ta husto pa nan cu tin cu sufri. E tarifa ta halto caba pa pasahero y awo ta bay bira pio. Nan ta reclama nos pero no ta nos ta subi prijs, ta gobierno ta esun cu ta dicidi pa e impuesto nobo aki”, asina sr. Sint Jago a splica.


text:
Partido di Pirata ta defendé un demokrasia liber, unda tur konosementu, arte i kultura ku humanidat a produsí, ta inmediatamente disponibel pa un i tur. E krísis di Korona ta mustra kon importante ta pa kompartí konosementu libramente. Nos ta preferá invertí den bon instalashonnan públiko, komo kapasidat di prueba, investigashon di fuentenan i kontakto i sufisiente personal di salú, na lugá di restringi e derechonan i libertatnan sivil. Nos ta asumí e konfiansa den e personanan i ta tene un deskonfiansa sano den e konsentrashonnan di poder di gobièrnu i empresanan. Den un sosiedat di informashon liber, nos ta tuma huntu e desishonnan más huisioso.
Derechonan sivil ta garantisá e libertatnan personal i ta proteha e siudadanonan kontra e arbitrariedat di gobièrnu of empresanan. Derechonan sivil ta e base di nos movementu. Hasi konseshonnan ku derechonan sivil ta nifika hasi konseshonnan na e base di demokrasia. Komo Partido di Pirata, semper nos ta purba mara tur nos akshonnan na e derechonan básiko di nos siudadanonan.
Un gobièrnu habrí i transparente ta un kondishon básiko pa un bon demokrasia. Solamente ora siudadanonan por kuestioná e funkshonamentu di su gobièrnu i por kontrolá e gobièrnu, ta posibel pa tin un representashon adekuá di e pueblo.
Demokrasia ta un diálogo i desishon mutuo di nos sosiedat. Den un demokrasia, tur hende tin un bos i ta keda skucha. Nos ke pa tur hende tin e oportunidat pa partisipá den e proseso di tuma desishon. Di e manera aki, nos ta utilisá tur e konosementu, eksperensia i ekspertisio di nos sosiedat.
E akseso liber na informashon, konosementu i kultura ta un kondishon pa e desaroyo sosial, teknológiko i ekonómiko di nos sosiedat. E leinan aktual di derechonan di outor i patèntnan ta krea un monopolio di informashon ku solamente ta benefisiá e empresanan grandi i ta hasi difísil pa ta aksesibel. P’esei, nos ke reformá profundamente e legislashon aki.
Partido di Pirata ke proteha e empresarionan chikí kontra e konsentrashonnan di poder di gobièrnunan i empresanan grandi. Ora gobièrnu solisitá informashon di empresarionan chikí i mediano, nan mester ofresé e ‘software’ nesesario gratuitamente i di kódigo habrí.
Ku un entrada básiko, tur ta benefisiá den e progreso teknológiko. E simplifikashon di e seguridat sosial ta elimina e nesesidat di burokrasia i kontrolnan, pa asina tur euro ta resultá ku e personanan ku tin mas mester. Esaki tambe ta mas robusto, paso esaki tambe por funshoná den tempu di krísis. E siguridat ekonómiko ku esaki ta ofresé, ta stimulá e spiritu empresarial i ta hasi ku e ekonomia ta resistente i fleksibel.
Partido di Pirata ta defendé un ekonomia inklusivo ku oportunidatnan di desaroyo pa un i tur. Den e ekonomia aktual, e empresanan grandi ku hopi poder di merkado ta disidí. Promovementu di un kampo di wega nivelá ku e standart di kompetensia efektivo, lo oumentá prosperidat pa un i tur. Un ekonomia resistente i fleksibel ta un komienso pa seguridat ekonómiko. Nos ke polítika ekonómiko orientá na e bienestar di un i tur.
Ku un impuesto hustu, nos por krea huntu mas prosperidat. Partido di Pirata kièr pa e kompanianan multi nashonal hasi un kontribushon hustu. Si nos oumentá e impuestonnan riba trahamentu di sèn i e agitashon di e planeta, por redusí e impuesto riba e trahadó. Di e manera aki nos ta sigurá nos mes ku e trabou ta bale la pena i nos ta stimulá e desaroyo sostenibel di ekonomia.
Kuido no ta un merkado, e ta un derecho básiko. Pues, bon kuido i medikamentu mester ta aksesibel na tur hende, independiente di e persona su situashon finansiero. Nos ta enfoká nos mes riba e bienestar i e outodeterminashon di e pashèntnan i e proveedor di atenshon médiko. Nos ke rekuperá e kontrol di e atenshon di e hobennan i e atenshon di salú mental (di e hobennan). E privasidat di diseñadó i e kódigo habrí ta konvertiendo den un standart pa tur e datonan sanitario.
Seguridat ta un tarea fundamental di gobièrnu. Partido di Pirata ke drecha e seguridat dor di fortalesé e derechonan sivil. E final diripiente di e guera kontra droga, ta liberá un gran kantidat di kapasidat den kuerpo polisial, e poder hudisial, tribunalnan i sistema penitensiario mesora. Nos ke kibra e gran ministerio di hustisia i seguridat i nos ta komprometé nos mes pa hasi e polisnan kapasitá pa baha e tenshon i violensia.
E lucha kontra droga ta mas dañino ku e propio droga mes. Si nos por dil ku un di e droganan di mas dañino, ku ta alkohòl, e ora ei ta posibel pa nos dil ku otronan tambe. Partido di Pirata ke un maneho di droga rashonal i humano, unda ta hasi cannabis legal i ta dekriminalisa i regulá otro droganan.
Internet ta ofresé oportunidat sin presidente den e formulashon di un maneho interaktivo. Partido di Pirata ke tene kuenta ku konosementu di ICT durante e proseso di tuma desishon, tambe direktamente den konseho di minsternan.
Nos kalidat di bida ta dependé di e rekursonan natural, manera awa limpi, airu, tera i alimentashon. Partido di Pirata ke un produkshon di alimento ku ta keda sostené tene i ta salú pa tur hende aktual i den futuro. Ta p’esei nos no ke hasi uso di e rekursonan natural mas rápido di loke ku tera mes ta produsí. Esaki ta rekerí un infrastruktura energétiko, sin monopolio i sin perhudiká otro objetivonan ambiental. Partido di Pirata no ke pa empresanan grandi, pero e habitantenan tin e último palabra pa ku e transakshon energétiko.
Piratanan ta bai i bin ora ku nan ke. Ta p’esei, nos no ke limitá e opshonnan di transporte, si no ban enfoká nos riba un transporte ku ta aksesibel pa públiko, transparente i pagabel.
Partido di Pirata ta un movementu internashonal, aktivo riba tur e kontinentenan habitá. Nos gusta traha internashonalmente abase di balornan transparente i demokrátiko. P’esei Partido di Pirata ke un Europa transparente i demokrátiko, ku ta enfoká riba interesnan komun di tur persona na Europa, ku un polítika mas kompetitivo.
Akuerdonan komersial inhustu manera TTIP, CETA i TiSA ku ta faboresé e multinashonal riba e konsumidó i e empresanan mediano i chikí. Partido di Pirata ke duna empresanan mediano i chikí un oportunidat hustu pa medio di e akuerdonan komersial, ku ta basa su mes riba derecho humano i e desaroyo sostenibel i ku por keda establesé demokratikamente.
Partido di Pirata ke pone un atenshon spesial na stabilisashon di núkleonan di konflikto i estadonan frágil, mirando ku nan instabilidat ta un fuente di problema pa henter e komunidat internashonal. E solushon pa konflikto mester ta basá riba rèspèt di Korte Internashonal, ku ta e base di un komunidat internashonal pasifiko.
Partido di Pirata ke usa ayudo pa desaroyo, na promé lugá, pa fortalesé e posishon di hende rònt mundu. Ta p’esei nos no ke eksplotá e ‘propiedat intelektual’ mas, sino interkambiá libramente i ku igualdat di konosementu. Di e manera aki, ekonomianan lokal por bira mas independiente i efektivo. Nos no ke perhudiká e paisnan den desaroyo mas, dor di akuerdonan komersial inhustu, sino duna nan un oportunidat real pa medio di komèrsio hustu.
Partido di Pirata ke atende ku e kousanan ku ta buta hende hui. Na momentu ku un hende mester hui, nos ta tuma e dignidat humano komo punto di salida. Partido di Pirata ke un maneho polítiko europeo komun di imigrashon. Esaki ta brinda oportunidatnan legal pa e imigrante, pa asina nan no keda konfundí ku un refugiado. Di e manera aki nos por kombatí e trafikashon di persona i alabes kòrta den e tempu di espera.
E akseso na e informashon, konosementu i kultura ta un eksigensia primario pa e desaroyo sosial, teknológiko i ekonómiko di nos sosiedat. Partido di Pirata ke reformá e derechonan di outor kompletamente, asina e industria di e derechonan di outor por keda kompletamente eliminá, pa asina e derechi di outor ta kai den man e kreadó i konsumidó.
Un demokrasia di kalidat mester tin un nivel di enseñansa haltu pa por tuma desishonnan bon informá. Bon edukashon ta kompartí material i ta respetá privasidat. Partido di Pirata ke pa tur alumno i studiante drenta den kontakto, durante ora di skol, ku diferente vishonnan i aspekto di nos sosiedat.
Gobièrnu i frakshonnan di merkado ta influensia e kurso di siensia dor di finansia pa kada investigashon. E dependensianan aki ta mustra di ta dirigí i sensurá e resultadonan. Universidatnan mester di sufisiente finansiamentu permanente i personal permanente pa asina garantisá independensia i kalidat. Partido di Pirata ke pa e resultadonan di investigashon sientífiko ta liber pa akseso.
E trabou seksual ta trabou. Partido di Pirata ke kambia pa e modelo di Nueva Zelandia. Pues, bandoná tur regulashon spesífiko pa ku trabou seksual i trata e sektor komo kualke otro sektor di servisio. Partido di Pirata ke inbolukrá e sektor na regulashon i dekriminalisa e sektor kompletamente.
E impuesto riba propiedat ta empeorá e eskases di bibienda ku tin. E merkado di bibienda ta será. Partido di Pirata ke pa tin mas kas pagabel. Tambe nos ke elimina e impuesto riba propiedat i e límite superior di e sistema di punto.
Piratanan ta tribi di mira mas leu den futuro i ta apoyá investigashon i finansiamentu di proyektonan ku ta kondusí na teknologia nobo i konosementu ku por benefisiá henter humanidat. Partido di Pirata ke pa tur organisashonnan ku ta aportá na biahenan espasial, pa hasi e konosementu atkirí disponibel na tur hende.a


text:
Diaranson mainta trempan a sali un grupo di boto for di Aruba pa asina nabega pa Boneiro. Esaki ta relaciona cu e meta di Deaxo Croes pa landa for di Boneiro pa Corsou. E condicion di lama no tabata esun di mas miho awe mainta.
Esaki a haci cu e trayectoria a dura aproximadamente ocho ora. Algun boto tambe a haya poco contratiempo minimo cu e.o. motor. Asina mes, e botonan a logra yega y a mara na The Harbour Village Marina.
Diahuebs lo tin riba programa varios actividad pa Deaxo manera e.o. rueda di prensa, topa y landa cu algun landado di Boneiro. Tambe lo tin un landamento ful rond di Klein Boneire. Na final di dia, 24ora.com lo tene un entrevista extenso tambe cu Deaxo. Diabierna lo ta un dia di descanso pa Deaxo y un dia pa e team prepara e ultimo detayenan.
E hazaña pa landa mes, lo ta saliendo pa 2:00 am (marduga) cu destino Corsou. Ta premira cu esaki lo dura entre 10 pa 14 ora. Team di 24ora.com lo tey abordo di e boto Kayla pa asina capta tur imagen.
Un danki na Aruba Bank N.V., BITE Communications, Gomez Coffie CR38TE ,SUM BUM , Central Hotel Bonaire y Kayla pa haci e cobertura aki posibel.


text:
Schedule competencia Team Aruba
Weganan di Buenos Aires ta cla pa cuminsa
Schedule di competencia di nos atletanan Arubano den e Weganan Olimpico Hubenil Buenos Aires 2018 ta prakticamente cla.
Awe porfin nos a logra haya algun update di e schedule di competencia di nos atletanan hubenil den e YOG2018. Aunke nos tin casi tur dato ainda falta algun orario di competencia pa yena. Mester bisa aserca cu mayoria competencia lo tuma lugar den e Green Park mientras landamento lo ta den e area di e Villa Olimpico.
Siguientemente e informacion cu nos tin te cu awor aki.
BEACH VOLLEYBALL FEMENINO Y MASCULINO
Beach volleyball femenino di Aruba, Kayla Arends – Beachvolleyball Aruba 297 y Mali Rafini lo ta den Pool F hunto cu Venezuela, Rwanda y Mexico. Nos damitanan lo hunga dialuna 8 di okt, diaranzon 10 di okt y diabierna 12 di okt.
E beach volleyball masculino di Aruba, Brian Howell y Raibiently Mercalina lo ta den Pool hunto cu Indonesia, Venezuela y USA. Nos hobennan lo hunga diadomingo 7 di okt, diamars 9 di okt y diahuebs 11 di okt.
Mester bisa cu e Orario di e weganan lo ta pending ainda.
TENNIS
Patrick Sydow di Aruba lo enfrenta den e prome ronda un contrincante fuerte esta Drew Baird di USA, esaki diadomingo dia 7 di okt pa 8.45 di mainta. Pa su mañan dialuna 8 di okt, Partick lo hunga double hunto cu Nick Hard(Republica Domicana) unda lo enfrenta e duo Dawani/Tashbulatov. Diamars 9 di okt, Patrick Sydow lo hunga Mix Double hunto cu Makatsaria(Georgia) unda lo enfrenta duo Naito/Tajima di Japon.
LANDAMENTO
Anahi Schreuders lo landa 50m pecho e diadomingo 7 di okt pa 10or di mainta y si e bay semi- final lo ta 6or di atardi mientras e final mes lo ta dialuna dia 8 di okt pa 6or di atardi
Y diamars 9 di okt, Anahi Schreuders lo landa 100m pecho pa 10or di mainta y si e bay semi- final lo ta 6or di atardi mientras e final mes lo ta dialuna dia 10 di okt pa 6or di atardi .
TRIATHLON
E tri-atleta Giannon Eights lo competi dialuna 8 di okt pa 11or di mainta hunto cu 33 otro atleta. Mester bisa aserca cu Giannon lo tin chens di competi den un relay Internacional esaki diahuebs 11 di okt pero esey ta pending ainda.


text:
Prosesadónan di Agrikultura den Festival di Mango na Antigua.
Ku sosten i kooperashon di e instituto Inter-amerikano pa agrikultura IICA, un grupo di prosesadónan di agrikultura, ku ta konsistí pa un mayoria di hende muhé den interior di e pais, a partisipá na un kompetensia pa e mihó produktonan prosesá for di e fruta di mango. Esaki a tuma lugá na Antigua durante Festival di Mango 2016. Nan partisipashon den e kompetensia aki tabata sostené pa e ministerio di Agrikultura, Propiedat, Peskeria i Asuntunan di Barbuda i e ministerio di Edukashon, Siensia i Teknologia. Di akuerdo ku e organisadónan, meta prinsipal di e kompetensha tabata pa sostené e grupo di hende muhé den interior di e pais i otro agrikultornan lokal pa eksponé nan produktonan. E kompetensha tabata dividí den seis kategoria den kua a inkluí : Djèm, gelatina i mermelada. Chùtní i achar. Desert i bolo. Sòus. Refresko, djus, “smoothies”, batido i biña. Konfeit, bèrdura i otro produktonan derivá. E ganadónan a presentá produktonan ku ta inkluí djèm di mango, chùtni, sorbet, “vinaigrette” i cheps di batata dushi. Segun Craig Thomas, speshalista tékniko na Antigua i Barbuda di IICA, e kompetensha su intenshon ta pa duna oportunidat na empresanan chikí, speshalmente pa hende muhé, pa por fortifiká prosesonan ku balor agregá i krea oportunidatnan di merkado tantu pa bendedó i kumpradó. E Festival di Mango 2016 a tuma lugá na Victoria Park, Botanical gardens.
E lema di e evento tabata: Mango and carnaval mek fu (made for) sweet bacchanal”.


text:
ORANJESTAD – E echo cu sospechosonan di caso Avestruz ta sconde tras di ‘cultura’ di Aruba ta simplemente malo. Esey tabata e pensamento di fiscal mr Rethmeier diahuebs durante e tratamento di e rekisitorio di e caso penal Avestruz. Ademas por a nota cu basa riba declaracionan haci diahuebs pa e fiscal a mustra cu hasta acto y declaracionan haci pafo di corte durante e caso, ta wordo observa y nota y ta afecta nan den esaki. Esaki pasobra pa sorpresa porta di hopi, Rethmeier a referi na un declaracion cu e ex minister Benny Sevinger como sospechoso principal di e caso a haci na un radio local recientemente , unda cu e ta yama un fiscal di OM pa rasista y narcista. Y esaki no a cay den bon tera cerca OM. “Den un serie di atake personal riba Ministerio Publico y Landsrecherche, nos ta haya esaki si un punto baho”, Rethmeier a bisa.
SCONDE TRAS DI CULTURA DI ARUBA
E declaracionan di algun sospechoso incluyendo Sevinger, segun Rethmeier, ta mes ‘censurable como absurdo’. Aki e fiscal ta referi riba e aspecto di cultura y custumbernan di Aruba. E fiscal a tuma nota cu den comunidad y media, ta haciendo como si fuera e hecho cu mayoria di nan (e fiscalnan:Red) ta hulandes europeo y como tal lo no por conoce e cultura y custumber di Aruba, cu esaki ta afecta nan forma di husga e sospechosonan. “Algun sospechoso ta declara cu nan accionan tin di haber cu e cultura di Aruba” e fiscal a sigui bisa. “ (Y) cu fiscalnan hulandes (di husticia) no ta compronde nada di esaki”. “(Sospechoso) Arends a declara durante e caso cu e hecho cu e la usa otro hende pa haci peticion pa haya tereno (erfpacht), esaki lo tin di haber cu politica. “Otro sospechosonan ta declara cu nan actonan no ta nada mas cu ‘yuda hende’ den e comunidad chikito di Aruba”, e fiscal a sigui bisa. “Nos no por pensa di ningun cultura,- unda cu ta na mundo -, cu e tipo di accionan aki ta wordo acepta. E soborno di un minister; Usa construccionan falso pa estafa un pais; Comete falsificacion di firma ; Malversacion. Sconde tras di e cultura y custumber di Aruba ta simplemente malo” e fiscal a continua bisando. E ta considera esaki dañino pa e comunidad y imagen di e isla di Aruba. E ta bisa esaki pasobra “door di declara esaki (cu ta cultura di Aruba:Red), e sospechosonan ta implica cu nan accionan,- accionan castigabel -, ta parti di cultura di Aruba”. Segun e fiscal, den nan (e sospechosonan:Red) intento pa evadi cualkier castigo, e sospechosonan no tin ningun problema pa hinca e comunidad completo di Aruba den un luz negativo”.
COMPORTACION DI SEVINGER Y OTRONAN
Segun e fiscal, Sevinger a bergonsa e confiansa cu a wordo poni den dje como minister. “Cu su accionan, e la demonstra cu e gobierno y e pueblo a confi’e eroneamente”. Segun e fiscal, a mustra tambe cu un gran parti di e sospechosonan tabatin un posicion prominente den comunidad. “E posicionan aki sinembargo no a stroba nan pa comete actonan ilicito. Mas pio ainda, nan a hustamente malusa e posicionan aki pa comete e actonan illegal aki. Nan ta haya cu e reglanan no a conta pa nan. Tur esaki Ministerio Publico ta tuma nan hopi na malo” e fiscal a finalisa bisando riba e parti aki.
ORANJESTAD - Conforme legislacion di Aruba y Corsou, unicamente parehanan di sexo diferente por casa cu otro. Awe, Corte Comun a dicta dos sentencia, un di nan den un caso di Aruba y otro den un caso di Corsou, a base di cua parehanan di mesun sexo lo por casa cu otro den e dos paisnan aki den Reino. Na Aruba ta trata di un caso cu Fundacion Orguyo Aruba y dos hende muhe a entama contra Pais Aruba. Na Corsou ta trata di un caso cu Human Rights Caribbean Foundation y dos hende muhe a entama contra Pais Corsou.
WILLEMSTAD/ORANJESTAD – Den un sentencia considera como algo historico diamars mainta di Corte Supremo (Hof) na Corsou, transmiti via video link pa Aruba, a dicidi cu matrimonio pa personanan di mesun sexo ta posibel na Aruba, y asina a destrui e sentencia anterior contra Fundacion Orguyo Aruba di 2021. Corte a tene cuenta cu tur punto den ley y constitucion di Aruba y no por haya un caminda cu mester prohibi esaki mas. A culpa gobernantenan di no a haci nan trabou door di adapta e ley aki y como tal mester a interveni varios biaha caba y manda e mensahe pa gobierno. Ni asina gobierno no a reacciona pues awor a dicidi cu ta tuma e decision pa gobierno.
ORANJESTAD – Corte a disolve e contracto di director di Fundacion Lotto pa Deporte (FLPD) Roland Tuitt, sin compensacion financiero pa e retiro. E disolvimento di contracto ta drenta na vigor entrante 23 di november proximo y e gastonan di corte ta core pa cuenta di sr Tuitt tambe. E caso a keda entama pa FLPD, y den e caso aki, mientras cu sr Tuitt no a disputa e disolvimento di contracto, e la bringa pa esaki sosode cu compensacion conforme contracto. Huez no a bay di acuerdo cu esaki.
ORANJESTAD – Corte a sentencia sospechosonan J.B. y W.W. na 18 aña di castigo di prison, cada un pa asesinato di Frans Angela na Zeewijk. Segun huez, a keda comproba cu B y W. hunto y premedita a mata sr. Angela. Huez a tene cuenta cu seriedad di echo y e manera cruel cu a mata sr. Angela. Segun e huez, no por imagina con su ultimo momentonan tabata, famia a keda tras cu bashi y tristeza grandi. Huez a tene cuenta tambe cu castigonan di Hof den otro casonan parecido, y cu no por tene nan full responsbel pa nan actonan. Pesey a dicidi pa baha e castigo pidi di 25 aña pa 18 aña. Asina mes, hopi ta considera e cantidad hopi ainda.
ORANJESTAD – Caso penal cu a haya e nomber Avestruz, ta trata un grupo chikito di persona cu a keda privilegia cu hayamento di tereno erfpacht, y a enrikese nan mes grandemente den un tempo hopi lihe, cu ayudo di ex minister Benny Sevinger. Esey ta un synopsis chikito di fiscal mr Rethmeier diahuebs den Corte durante e ‘rekisitorio’, esta e presentacion di echos segun Ministerio Publico.
ORANJESTAD – “ Si nos mester kere (ex minister Benny) Sevinger, su periodo completo como minister tabatacubri pa un neblina. Asina fiscal a describi e sospechoso principal diahuebs durante e rekisitorio pa e caso penal Avestruz. “E tabata firma documento si, pero no tabatin un idea ken tabata su tras. (Pero) esey Ministerio Publico no ta kere, ta haye absolutamente no probable y ta wordo contradeci den e dossier” e fiscal a cuminsa na bisa, den un intento di desbarata e supuesto inosencia di e ex mandatario (y e personanan cu e lo a yuda haya tereno:red).


text:
Gabinete ta prolongá pakete di sosten Hulanda Karibense
Awe gabinete a disidí pa prolongá e pakete di sosten i rekuperashon pa habitante i kompanianan na Boneiru, Sint Eustatius i Saba ku nuebe luna mas te ku 12 di yüli 2021, en konekshon ku e vírùs di corona. Habitante i kompanianan na Boneiru, Sint Eustatius i Saba ta forma parti di Hulanda i p’esei por hasi uzo di medidanan paresido manera esun nan di Hulanda Oropeo.
E krísis di corona tin un impakto enorme riba e komunidat di Hulanda Karibense. Tambe den e parti ekonómiko a haña sla duru. E sektor turístiko, riba kua un gran parti di e ekonomia ta drei, a bin na un paro. En realidat Saba i Sint Eustatius tin seis luna será kaba pa e mundu di pafó.
P’esei gabinete a prolongá e areglo di supsidio di gastunan di salario i pèrdida di entrada pa nuebe luna. Ademas ta kompensá e entidatnan públiko finansieramente, pa pèrdida di entrada di impuesto i gastunan èkstra ku a hasi en konekshon ku e vírus di corona. Tambe tin un prolongashon i ekspanshon di e areglo di kompensashon di gastunan fiho.
A manda e prolongashon di e pakete di sosten i rekuperashon aki Tweede Kamer na nòmber di e Sekretario di Estado di Asuntunan Interno i Relashonnan den Reino, e mandatarionan di Asuntunan Ekonómiko i Klima, e mandatarionan di Finansa i e Sekretario di Estado di Asuntunan Sosial i di Labor.
Sekretario di Estado Raymond Knops ta laga e gabinete sa ku: “E situashon médiko i ekonómiko na Boneiru,Sint Eustatius i Saba ta keda preokupante. Na e momentu aki no tin bista ainda riba mehorashon pa e tres islanan. Ku e prolongashon aki di diferente medida nos ta protehá e entrada di habitante i kompanianan pa un periodo largu. Ku esaki nos ta spera di mantené mayoria kupo di trabou. Ta keda tempunan difísil, kaminda lo pidi hopi di e komunidat. Na mes momentu e gabinete ta konvensí ku den e krísis aki tambe e elastisidat di e islanan lo sòru pa huntu, gobièrnunan i komunidat, na ámbos banda di oséano, lo sali afó.”


text:
Kralendijk – Pa motibu di e medidanan vigente relashoná ku e vírùs di corona, lo ofresé un programa kultural virtual riba Dia di Rincon, 30 di aprel.
Dia di Rincon ta un manifestashon kultural anual ku nan ta organisá pa 32 aña kaba i ku ta atraé mas ku 4000 bishitante. E meta prinsipal ta pa trese hende serka otro pa di e manera ei laga nan gosa di tur e partinan importante di e patrimonio kultural di Boneiru.
Dia 26 di febrüari último diputado señora den Heyer a menshoná ku e aña aki lo no tin un selebrashon sentral di Dia di Rincon i ku na lugá di esaki lo bini un programa kultural virtual. A palabrá ku lo tuma lugá un selebrashon virtual di Dia di Rincon, ku ta kuadra ku e medidanan di prekoushon relashoná ku e situashon aktual. For di 22 di aprel 2021 Boneiru ta na nivel di riesgo 4 i esaki ta nifiká ku ainda no ta posibel pa organisá evento.
For di departamento di Supervishon i Mantenshon di Lei lo ofresé tambe e guia nesesario durante e evento akí. Lo por sigui e programa kultural virtual ‘Mi kultura t’e kos’ entre 13:00 or i 19:00 or via pagína di Facebook di ‘Mi kultura t’e kos’ i via Live 99FM Boneiru i e kanal di youtube di Live 99FM.
‘Nos ta biba den un tempu ku tin hopi preshon riba salú mental di nos poblashon. Arte i kultura ta formanan di ekspreshon, ku por sòru pa nos por eksperensiá momentunan di alegria tambe,’ segun diputado señora den Heyer.


text:
Manera krea di video
Kreashon di un bon video di e entrada ta karga largu i esfuerso, ma preferá di kastigu
Kla ku e skirbi un guión di loke nan ta nifiká, i ta entre na estos ta introdusí di video pa riba e video.
Introdusí un video, bo ta prepará i ku un senario muchu mas profeshonal i atraé na otro studiante, mas espontáneos i espontánea di e bista. Tómese e tempu di kreashon di pret i memorie video pa duna nan potensial studiante a komprondé, riba kiko mester skohe pa bo.
Audio: Kunuku, e registro i e publica na optené instrukshon details, ehèmpel i instrukshon, wak e preguntanan mas frekuente abou.